runetrust/blame-folketinget-dk huggingface dataset:
Helena Artmann Andresen (LA), 2025-12-11:
Tak for det.
Jeg synes faktisk, at det her har været en af de sværeste taler at skulle skrive, fordi vi jo alle sammen kender den tragiske historie, der ligger bag det her beslutningsforslag.
De ansatte i vores dagtilbud skal være klædt ordentligt på, når uheldet er ude.
Det skylder vi børnene.
Jeg kan godt forstå, at man tænker, at det bedste at gøre er at regulere fra statens side, men som forslaget ligger lige nu, bliver det altså lidt for stramt og lidt for bureaukratisk, og jeg er oprigtig bekymret for utilsigtede konsekvenser af det, f.eks. at det kan være sværere at få vikarer ind.
For er det bedst at have en voksne mindre, men at alle de voksne så har et opdateret førstehjælpskursus, eller en voksen mere uden et nyt, opdateret kurset?
Jeg synes, at vi skal prøve at lave den her beretningstekst, hvor ministeren også tydeligt giver udtryk for, hvor vigtigt det er at have styr på førstehjælpen ude i dagtilbuddene, skolerne og fritidsordningerne, og så eventuelt supplere med andre tiltag, for der er heller ikke anvist penge til selve forslaget.
Det er kommunerne og dagtilbudslederne, der står for den daglige drift, og det er også deres medarbejdere, der skal komme at sige til, når de har brug for at få opdateret deres kursus.
Det er de selvfølgelig interesseret i, altså at sikkerheden er i orden, fordi ingen kan forestille sig noget værre end at miste et barn i deres varetægt.
Så vi er fra Liberal Alliances side interesseret i at lande på en mellemting, hvor der er styr på sikkerheden, men uden at det bliver for tungt at administrere og håndtere for den enkelte daginstitution.
Theresa Berg Andersen (SF), 2025-12-11:
Tak, formand.
I dag behandler vi et borgerforslag, der har samlet 50.000 underskrifter – 50.000 underskrifter.
Vi skal behandle det her borgerforslag, som handler om noget helt grundlæggende, nemlig at passe på vores børn.
Det handler i al sin enkelhed om tryghed.
Borgerforslaget her er rejst af nogle forældre, der mistede deres lille Noelle – en ufattelig tragedie, som ingen familie bør opleve.
At de bruger deres sorg til at skabe forandring, fortjener den allerdybeste respekt, og det lytter jeg mig også til at vi er enige om herinde i salen.
Vi kan ikke ændre det, der er sket, men vi kan sørge for, at alle får den rigtige hjælp, og hvert sekund tæller.
Derfor skal vi også tage det her borgerforslag dybt alvorligt.
Det skal vi for Noelle, det skal vi for Noelles forældre, og det skal vi for alle børn.
Jeg håbede virkelig, at vi stod sammen i dag om at tage det her forslag alvorligt og sende et klart signal om, at ingen tragedie skal være forgæves.
Det er en garanti for, at førstehjælp vil være til stede, når ulykken sker.
Det er det, det her forslag i al sin enkelhed drejer sig om.
I dag er der ingen krav til dem, der er sammen med vores børn størstedelen af deres vågne timer, og der er ingen krav om, at man skal kunne udøve livreddende førstehjælp.
Det duer ikke, og det er ikke godt nok.
Man skal kunne aflevere sit barn med fuldstændig ro i maven og vide, at de ansatte ved, lige præcis hvad der skal gøres, hvis uheldet er ude og der er brug for førstehjælp.
De ansatte skal ligeledes også have ro i maven, når de går på arbejde, over, at netop de ved, hvad der skal til, når de er på arbejde, og når uheldet er ude.
Det kræver også, at kurserne bliver opdateret.
Førstehjælp er, som vi har talt om i dag, ikke noget, man bare skal kunne resten af livet; det skal holdes ved lige, og det skal opdateres.
Økonomisk mener jeg faktisk også at det her er en overkommelig udgift.
Børne- og Undervisningsministeriet vurderer, at det vil koste omkring 9 mio. kr. om året, hvis blot en tredjedel af personalet skal have opkvalificeret deres kursus.
Selv må de blive i Nordjylland for Noelle, for selv om hun ikke er her mere, skal hun være storesøster lige om lidt.
Noelles far havde håbet på, at den her lov kunne blive Noelles lov, og det samme håbede jeg, og jeg er glad for, at der i dag er nogle, der lægger op til en beretning, for det skal ikke ligge stille her.
SF stemmer for forslaget, og vi skal hilse fra Enhedslisten og sige, at de gør det samme.
Tak for ordet.
Jens Henrik Thulesen Dahl (DD), 2025-12-11:
Tak for kommentarerne.
Jeg vil gerne også anføre, at det jo er en meget bredere ting.
Dels vil der ligge noget for mig at se i arbejdsmiljølovgivningen og de rammer, der er der, men hvis man rent faktisk lever op til de krav, der er, er spørgsmålet, om kravet ikke er der allerede i forvejen.
Jeg tænker, det også gælder bredere end bare i daginstitutioner.
Man kan sige, at herinde ved vi, hvad vi skal gøre, hvis der sker et eller andet.
Ved man det ude på arbejdspladserne?
Ved man det meget bredere?
Derfor er det her en meget, meget bredere diskussion end bare lige om et specifikt lovforslag.
Theresa Berg Andersen (SF), 2025-12-11:
Tak til ordføreren for Danmarksdemokraterne.
Jeg synes, ordføreren har fat i noget meget, meget vigtigt.
Det her handler om at sikre børn; det her handler om at sikre de mennesker, der går på arbejde hver dag for at passe på vores børn; og det handler om at skabe en tryg hverdag for forældrene, når de afleverer deres børn.
I SF har vi også spurgt ind til, hvor mange kommuner der har det her, for der er jo heller ingen grund til at male fanden på væggen, hvis det er sådan, at problemerne ikke er der.
Men det er ikke talt op.
Derfor har vi en stor interesse i at finde ud af, hvor stort omfanget er.
Jeg synes også, jeg vil kvittere for at det bliver sagt, at det her handler om uddannelse – det anerkender jeg – med det her handler i den grad også om opkvalificering.
Livreddende førstehjælp er ikke noget, man lærer én gang.
Der sker nyt på området hele tiden, og der er kæmpe forskel på, om man tager kursus i livreddende førstehjælp, når man får sit kørekort, eller når man har med børn at gøre.
Så vi glæder os til at se ind i arbejdet sammen med Danmarksdemokraterne.
Jeg synes, det er fantastisk, at I ser det samme som os.
Jens Henrik Thulesen Dahl (DD), 2025-12-11:
Tak for det, formand.
I dag er det ikke et lovkrav til kommunale daginstitutioner eller private pasningsordninger, at man har et førstehjælpskursus.
Samtidig ved vi, hvor hurtigt det kan gå med små børn, når et stykke æble, en vindrue, eller, som vi har set en tragisk sag om i foråret, et stykke brød sætter sig fast i halsen.
Når luftvejene spærres, skal det gå rigtig stærkt.
For det meste kan det lykkes meget hurtigt.
Barnet får luft igen, og det lille stykke mad hostes op, men af og til skal der måske skrappere midler i brug.
Vores gode pædagoger i landets daginstitutioner og vores dagplejer gør hver dag et bragende godt stykke arbejde med at sikre nogle gode, trygge rammer for leg, udvikling og tryghed, når barnets forældre er på arbejde.
I Danmarksdemokraterne mener vi, det er vigtigt, at vi sikrer, at personalet, der passer vores børn i vuggestuer, børnehaver og skoler, har tilstrækkelige kompetencer og hjælpemidler til at håndtere et akut behov for førstehjælp.
Vi mener helt principielt, at man bør have et førstehjælpskursus, når man arbejder med børn, så man ved, hvordan man skal håndtere en farlig situation.
Vi er også interesserede i at få klarlagt, hvad forslaget har af betydning.
Der er tidligere stillet udvalgsspørgsmål fra nogle af mine kolleger i Folketinget, men vi vil gerne have mere overblik over økonomien, og om forslaget skal omfatte flere end dagplejere og pædagoger.
Hvad med læreruddannelsen?
Der er eksempelvis ikke de samme kurser i førstehjælp, som der var før i tiden.
Ville det give mening, at lærerne skulle tænkes ind?
Det vil vi gerne have en god drøftelse om.
Vi vil gerne vide mere om, hvor mange kommuner der allerede nu tilbyder førstehjælpskurser til personer, der arbejder med børn.
Det kan jo være, at de er godt i gang.
Det er selvfølgelig også vigtigt for os at få opklaret, hvor meget øget bureaukrati der vil komme ud af det her forslag.
Generelt skal vi være bedre til at skabe mindre bureaukrati for kommunerne, og det løser man ikke nødvendigvis ved at bygge det ene lovkrav op på det andet.
Når alt det her er sagt, mener vi stadig væk, at forslaget er godt.
Det er så godt, at vi gerne vil arbejde videre med det, og jeg håber selvsagt, at regeringen også vil være med til det.
Derfor vil vi gerne kigge ind i en beretning, som kan beskrive, hvordan vi rent faktisk konstruktivt kommer videre med de her udfordringer og med at få det løst på bedst mulig måde.
Tak for ordet.
Anni Matthiesen (V), 2025-12-11:
Tak for det, formand.
Først vil jeg gerne sige, at den tragedie, som ligger bag det her borgerforslag, er dybt rystende, og jeg tror, at vi roligt kan sige, at det er noget af det, der berører os alle.
At miste et barn er det værste, der kan ske for en familie, og det gør et kæmpe indtryk.
Derfor er det også helt naturligt, at der opstår et stærkt ønske om at handle og forhindre, at noget lignende kommer til at ske igen.
Det er formålet også med det her borgerforslag, som vi behandler i Folketingssalen i dag.
Det handler om at gøre førstehjælpskurser og særlige hjælpemidler obligatoriske i dagtilbuddene, skolerne og fritidsordningerne.
Men selv om vi deler målet, er vi i Venstre ikke enige i vejen dertil.
Vi mener ikke, at vi fra Christiansborg skal pålægge en lokal og en meget ensartet national løsning.
Vi mener derfor, at beslutninger om efteruddannelse og sikkerhed bedst træffes i den virkelighed, hvor det skal fungere efterfølgende.
I dag er det jo sådan, at kommunerne allerede har ansvaret for at sikre, at børn passes forsvarligt, og at personalet er rustet til at handle, hvis en ulykke opstår.
Det er også vigtigt for mig at understrege, at området jo ikke står uden støtte.
Der bliver allerede investeret store beløb i opkvalificering af det pædagogiske personale, og der er faktisk – som også tidligere ordførere nævnte – afsat omkring 235 mio. kr. her i 2026 og ca. 210 mio. kr. årligt fra 2027 og frem til 2030 til kompetenceudvikling.
Jeg håber, at man naturligt også vil gøre brug af en del af disse penge til førstehjælpskurser.
Samtidig er der afsat 25 mio. kr. i 2026 og 20 mio. kr. årligt i 2027-2029 målrettet private pasningsordninger og institutioner, og også her har man så mulighed for at styrke førstehjælpskompetencerne.
Samtidig er førstehjælp allerede i dag en fast, obligatorisk del af pædagoguddannelsen, og alt i alt synes jeg, at der på den her måde er givet nogle gode muligheder for at sikre et endnu stærkere og trygt tilbud til vores børn.
Jeg vil afslutningsvis sige, at baggrunden for forslaget er hjerteskærende, og ønsket om at beskytte børn er utrolig vigtigt.
Jeg har også brug for at sige, at det her måske kan være med til, at vi alle sammen hver især endda gør en større indsats for at være klædt på.
Det er faktisk sådan, kan jeg godt afsløre, at hvis man går ind på sin iPhone og beder om rådgivning til, hvordan man skal agere i en situation, hvor et barn er ved at blive kvalt, eventuelt i et stykke brød eller noget andet mad, kan man få en nøje beskrivelse af det.
Og det kunne jo være, at vi selv i det her hus burde følge lidt ekstra op på, hvad det egentlig er, der er brug for, at vi alle sammen bliver klædt på til, så vi også lettere kan hjælpe andre, både børn og voksne.
Vi vil rigtig gerne være med til at se på en beretning, også i udvalget, og det glæder jeg mig til at vi kommer til at drøfte efterfølgende.
Tak for ordet.
Karin Liltorp (ALT), 2025-12-11:
Der er i hvert fald nogle, der ikke er helt enige, for farmaceuterne mener selv, at det vil give dem meget bedre muligheder.
Igen er det jo svært for mig at gøre mig til ekspert på det, men jeg tænker, at det, vi kan mødes om, er at sige, at der er et uafdækket område her, at der i hvert fald er store problemer polyfarmaci, og at der er noget at arbejde videre med.
Så jeg håber også, at ordføreren vil være med i et videre arbejde med at finde ud af, hvordan vi så sikrer, at vi får alle kræfter i spil bedst muligt.
Sara Emil Baaring (S), 2025-12-11:
Jeg vil gerne holde fast i, at institutionerne skal være sikkerhedsmæssigt forsvarlige.
Så har vi jo netop lavet de to bedste kommunale aftaler om økonomien i kommunerne de sidste to finanslove.
Så betrygger det mig også, at vi kommer til at have den her opkvalificeringspulje, hvor det her netop kommer til at være en del af det.
Det var det ikke før; det bliver det nu.
Så jeg har da en stærk formodning om, at mange kommuner vil tage og søge den pulje.
Peter Kofod (DF), 2025-12-11:
Så klart kan det siges.
Vi siger ja til det her gode forslag, for vi synes, det er et supergodt forslag, at der skal gøres mere for, at de mennesker, der arbejder med vores yngste i det her samfund, også i en nødsituation har det, der skal til, både for at kunne gøre det rigtige, men også for at turde kaste sig ud i at gøre det rigtige.
Så det er et klart ja fra os.
Jeg synes i øvrigt ofte, at når man står med de her ofte gode borgerforslag, er der ligesom to veje at gå: Man kan vælge at sige, at ja, den køber vi, for vi synes egentlig, det er den rigtige metode at vedtage borgerforslag, vi synes er gode, eller man kan vælge den anden, og det er jo beretningsvejen, og det er jo det, et flertal i Folketinget er ved at vælge her, altså at der skal laves en eller anden beretning, som jo også kan ende ud i noget godt.
Personligt kunne jeg godt ønske mig, at vi bare en gang imellem vedtager de forslag, som vi faktisk synes er gode, for også at vise den respekt for de mennesker, der har sendt gode borgerforslag ind.
Og der er jo i øvrigt samlet 50.000 underskrifter ind, for det her forslag kan ende i Folketingssalen.
Så kan jeg selvfølgelig tage den kritiske hat på og sige: Nå, jamen der er jo også noget med pengene.
Ja, ved I hvad?
Så vi siger ja til det her forslag.
Kirsten Normann Andersen (SF), 2025-12-11:
Nu handler forslaget jo om at nedsætte en arbejdsgruppe præcis i forhold til det her.
Ligesom andre ordførere har fremført før, synes jeg, det lyder lidt, som om at ordføreren for forslagsstillerne i stedet for mener, at vi i virkeligheden taler om en form på afkriminalisering af psykedeliske stoffer.
Det kommer vi heller ikke til at gå ind for.
Men skal jeg blive i det sundhedsfaglige spor, vil jeg sige, at det for SF er vigtigt, at det bliver i de forskningsmæssige miljøer, hvor der er nogle mennesker, der har kendskab til, hvad man arbejder med og hvordan, og hvad behandlingspotentialet kunne være, og som kan holde øje med bivirkninger og den slags.
Men vi kan ikke pålægge alle læger at skulle rådgive om produkter, som de i virkeligheden ikke har kendskab til, og som de heller ikke kender ingredienserne i.
Karin Liltorp (ALT), 2025-12-11:
Jamen tak for det, og tak for talen.
Jeg synes, det var sjovt at kalde det en ny populær trend, eftersom det er blevet brugt i flere tusind år.
På den måde er det i hvert fald ikke noget helt nyt.
Grunden til, at folk bruger det, er jo netop, at de ved, at det har en effekt.
Man kan ikke altid kontrollere, hvordan effekten er, det kan man ikke, og det er også derfor vi taler varmt for, at det skal ske og i kontrollerede rammer.
Derfor kunne jeg godt tænke mig at høre ordførerens syn på det, jeg prøvede at fremlægge før, nemlig at folk tager det i stor stil i dag i undergrundsmiljøer, fordi de har det rigtig dårligt.
Vi kriminaliserer altså folk med ptsd i stedet for sige: Jeg kan godt forstå, du vil prøve det her.
Du skal vide, der er nogle farer ved det, men vi sørger for, at det er sammen med en terapeut, så du ikke behøver at være bange for bivirkninger.
Hvad kan være skidt ved det?
Det er nok det, jeg ikke er helt har forstået endnu.
Karin Liltorp (ALT), 2025-12-11:
Heldigvis ved man jo en masse om de her stoffer, og dem kan man faktisk lave helt utrolig rene.
Jo, vi snakker om en arbejdsgruppe, fordi vi bare konstaterer, at i flere andre lande kan man gøre det; der kan man få den her hjælp; hvis man efterspørger det, kan man afprøve det.
Det er jo der, jeg siger, at der er et vist mismatch i vores lovgivning, for der er 3.000, der dør om året af alkohol, og der er jo ingen, der er inde på at sige, at det skal vi forbyde.
Her er der faktisk potentielt noget, der kan hjælpe rigtig mange mennesker.
Vi ønsker ikke, at det skal være psykiateren.
Vi ønsker bare, at vi skal gøre det under kontrollerede forhold.
Når man kan i andre lande, ønsker vi netop, at arbejdsgruppen skal kigge på de muligheder, der kunne være for, at vi kunne gøre som i andre lande.
For ordføreren sagde: Du skal ikke bare tage det selv.
Nej, og det er jo netop det, vi siger man skal undgå.
I dag svigter vi, for vi lader dem tage det selv i undergrundsmiljøer, og det er jo der, vi har set de dybt tragiske situationer, hvor folk har kastet sig ud af vinduer, i stedet for at sige: Jeg forstår godt, du gerne vil tage det, men hvad med at gøre det her sammen med en terapeut, så vi sikrer os, at der ikke går noget galt under det her forløb?
Det er det, der er hele formålet med det, og det er det, man gør i bl.a. Holland og Spanien.
Jens Henrik Thulesen Dahl (DD), 2025-12-11:
Jeg ser det her ud fra en sundhedsfaglig vinkel, og for mig er det rigtig, rigtig vigtigt, at de behandlinger, vi laver, også er evidensbaserede.
Jeg er helt klar på, og det er man også i forskningsverdenen, at der er nogle potentialer i psykedeliske stoffer, som vi selvfølgelig skal udfolde, udnytte og bruge.
Men vi skal gøre det på en sådan måde, at vi ved, hvad vi gør.
Det er nødt til at være, for mig at se, i faste og styrede rammer.
Derfor vil vi gerne se mere forskning, udvikling og veje til at bruge det mere konstruktivt.
Men vi er ikke med på at sige, jamen så tager vi det bare ind, hvis vi ikke rigtig ved, hvordan det virker.
Karin Liltorp (ALT), 2025-12-11:
Tak for det, og tak for talen.
Der er 30 pct. af dem, der lider af psykisk sygdom i Danmark, der overhovedet ikke kan få hjælp af de klassiske behandlingsformer, altså samtaleterapi og antidepressiver osv.
30 pct. af dem kan i dag ikke få hjælp, og det er et anerkendt tal.
Mange af dem er netop ptsd-patienter, som virkelig har lidt i mange år.
Mange af dem søger de her veje, og det gør de, fordi de har det så dårligt og har brug for at få lindring.
Så siger ordføreren, at de må vente på, at der kommer medicin på banen.
Det tager måske 10 år at udvikle det her.
De kan jo heldigvis, kan man sige, tage til Holland eller Spanien og få lindring.
Men hvorfor skal vi lade dem tage derned i stedet for at sige, at det vil vi egentlig også gerne tilbyde herhjemme?
Jens Henrik Thulesen Dahl (DD), 2025-12-11:
Når jeg hører den beskrivelse, er det jo en behandling.
Og så mener jeg, at vi sådan set er nødt til at være helt sikre på, at de midler, man bruger, også er testet, kvalificeret og baseret på viden om, hvordan de virker, og ikke på, at nu prøver man bare et eller andet.
Louise Brown (LA), 2025-12-11:
Tak for det, og tak til ordføreren for talen.
Jeg ved jo godt, hvor meget ordføreren brænder for det her område, og det mærker man tydeligt.
Jeg vil bare nævne, at der i forslaget står, at arbejdsgruppen skal samle den nyeste nationale og internationale viden om forskningsresultater, behandlingspotentiale, forsøgsordninger, reguleringsmodeller og skadesreducerende tiltag.
Så det er jo i hvert fald noget, der har været intentionen bag det her forslag.
Noget af det, som jeg selv synes er forvirrende, er, at der er så mange stemmer, at der er så mange forskellige ting, og at det hele foregår så utrolig mange steder.
Og så skal jeg bare præcisere, at når jeg taler om en dør, der skal lukkes, handler det for mig om, at hvis der nu er noget, der viser sig ikke er gavnligt og ikke er godt, er det også vigtigt, at vi tør at sige nej til den slags.
Er ordføreren ikke enig i det?
Nanna W. Gotfredsen (M), 2025-12-11:
Det er fuldstændig afgørende for patientsikkerheden med de præparater, der bruges, at det foregår under sikre omstændigheder.
Men jeg er helt med på, at de skal ud af straffeapparatets blik.
Det er helt galt.
Karin Liltorp (ALT), 2025-12-11:
Der vil jeg bare sige: Tusind tak for den udmelding, for der er vi vitterlig inderligt enige om, at det kan vi gøre meget bedre i stedet for at kriminalisere folk, der er i en udsat position.
Jeg håber også, at vi et eller andet sted kan være enige om, at vi ikke behøver at samle alle under psykiatriens paraply.
Og igen for at forklare arbejdsgruppen vil jeg sige, at der i virkeligheden også var en tanke om, at man ikke behøver at blive diagnosticeret med en depression af femte grad for at få mulighed for at få hjælp.
Kirsten Normann Andersen (SF), 2025-12-11:
Jeg har nok heller ikke har forstået rækkevidden, i forhold til hvad det er for en arbejdsgruppe, som ordføreren for forslagsstillerne tænker på her, men vi har jo sundhedsfagligt personale og forskere, som arbejder med området lige nu.
Der tror vi på at de her forsøg kører bedst.
Det er simpelt hen ikke et sted, vi mener vi er i dag.
Karin Liltorp (ALT), 2025-12-11:
Tusind tak til ordføreren for en god, optimistisk tale, som jeg synes understreger, at ordføreren godt ved, hvad det er for nogle dilemmaer, det drejer sig om, og at det hele ikke er så ligetil.
Grunden til, at vi foreslog en arbejdsgruppe, var i virkeligheden, at vi synes, det er så ærgerligt, at vi i dag har kriminaliseret en stor gruppe mennesker, der lider, når de i virkeligheden tager nogle stoffer, man kan finde ude i naturen, og vi kan se, at i Holland og Spanien kan man få lov at afprøve den her terapi.
Og så siger vi: Hvad med at lave en arbejdsgruppe og kigge på deres erfaringer og se, om der er gået noget galt?
For jeg har bestemt heller ikke nogen interesse i en langsomt arbejdende arbejdsgruppe.
Jeg er interesseret i, at vi får gjort noget ved problemet her og nu, fordi folk lider.
Så jeg opfatter ordførerens udsagn som en udstrakt hånd til, at vi sammen kigger videre på, om vi kan mødes om en eller anden løsning på det her problem.
Nanna W. Gotfredsen (M), 2025-12-11:
Jeg helt sikker på, at forslagsstiller og ordfører ikke er i tvivl om, hvor idiotisk jeg synes at det er, at vi ikke for længst har afkriminaliseret mennesker, der af den ene eller den anden grund bruger et eller andet.
Det presser dem under radaren.
Det er livsfarligt i sig selv.
Det er jeg dybt ulykkelig over.
Det kommer til at tage lidt mere tid at lykkes med at få et flertal med på den dagsorden herinde.
Jens Henrik Thulesen Dahl (DD), 2025-12-11:
Tak for ordet.
Vi behandler her et forslag om at nedsætte en tværfaglig arbejdsgruppe, der skal se på, hvordan psykedeliske stoffer kan reguleres i et folkesundhedsperspektiv.
Lad mig sige helt klart, at vi i Danmarksdemokraterne ønsker at hjælpe mennesker med psykisk sygdom og mistrivsel.
Det er en af de største udfordringer i vores sundhedsvæsen, og vi skal gøre det bedre.
Men spørgsmålet er, om løsningen er at nedsætte en politisk arbejdsgruppe om psykedeliske stoffer og ovenikøbet gøre det i et nationalt folkesundhedsperspektiv.
Det er jeg bange for at jeg må sige at vi ikke mener det er.
Vi har netop vedtaget en omfattende psykiatriplan, der skal styrke forebyggelse og behandling og nedbringe brugen af psykofarmaka.
Det er der, vi skal sætte ind med konkrete forbedringer, ikke med nye udvalg.
Og lad os huske på, at der allerede, som det også er nævnt, foregår forskning rundt omkring i Danmark.
Rigshospitalet og Københavns Universitet driver Danish Center for Psychedelic Research, som undersøger psilocybin til behandling af depression og afhængighed.
Det er projekter, der er støttet af Danmarks Frie Forskningsfond og EU's Horizon Europe-program, og det er altså en solid forskningsindsats, der er finansieret og fagligt forankret.
Vi behøver ikke en politisk arbejdsgruppe for at få den viden.
Den viden er på vej gennem forskningen.
Vi bakker i Danmarksdemokraterne op om forskningen og nye terapiformer, der kan hjælpe behandlingsresistente patienter, men vi tror på evidens og faglighed og ikke på symbolpolitik.
Derfor stemmer Danmarksdemokraterne imod det her forslag.
Vi vil bruge kræfterne der, hvor de gør en forskel, og på at styrke psykiatrien, sikre bedre behandling og give håb til dem, der kæmper med psykisk sygdom.
Vi deltager meget gerne i en beretning, der kan sige, hvordan vi kigger videre ind i det her, men for mig at se er det også der, vi må lande den her.